'Nie in my naam,' sê Ace oor boekplunderaars | Maroela Media
Die sekretaris-generaal van die ANC, Ace Magashule, het 'n beroep op Suid-Afrikaners gedoen om hulle nie tot geweld te wend wanneer hulle nie met iets saamstem nie.
Magashule se kommentaar kom nadat opstokers Dinsdagaand 'n bekendstelling van die boek Gangster State deur Pieter-Louis Myburgh in Johannesburg ontwrig het.
Volgens Penguin Random House, uitgewer van die boek, het betogers eksemplare van die boek opgeskeur en bladsye uitgeskeur en rondgestrooi. Die betogers het ook "Ace! Ace! Ace" gedreunsing en plakkate rondgeswaai, het Maroela Media vroeër berig.
Magashule het in 'n verklaring gesê die Grondwet maak voorsiening vir maniere om te verskil van inligting en idees – hetsy in die media of in boeke. Volgens hom moet daar in vrede en binne grondwetlike raamwerke gepraat word met diegene wat "leuens en fopnuus versprei". Magashule het gesê hy het reeds aangedui dat hy regstappe gaan doen na aanleiding van die "valse bewerings" wat in die boek gemaak word.
"Diegene wat voorgee dat hulle ANC-lede of ondersteuners is en boekbekendstellings ontwrig, boeke verbrand, revolusionêr probeer wees of skrywers en joernaliste in my naam intimideer, moet dit staak. Dis optrede wat getuig van politieke onverdraagsaamheid en is teen die vryheid van spraak wat alle Suid-Afrikaners geniet," het Magashule gesê.
Die DA in die Vrystaat het intussen gesê hy gaan strafregtelike klagte aanhangig maak teen twee ANC-wyksraadslede wat hulle beweer betrokke was by die gewelddadige ontwrigting van die boekbekendstelling in Sandton. Patricia Kopane, die DA se premierskandidaat in die Vrystaat, het gesê Alexis Mare en Mahadi Nkheloane is duidelik te sien op foto's wat op sosiale media versprei is.
Kopane het gesê die boefagtige optrede is 'n oortreding van die Wet op Munisipale Stelsels wat raadslede se gedrag reguleer.
"Hulle optrede is 'n duidelike aanduiding van hoe ver die ANC bereid is om te gaan om die waarheid te onderdruk. Hulle is desperaat besig om te probeer keer dat hulle beweerde staatskaper, Ace Magashule, ontmasker word. Hy het die Vrystaat op sy knieë gedwing. Dit stem ooreen met die manier waarop Magashule dink, dat deur boekbekendstellings te ontwrig en die boek te verbrand, dit mense se aandag gaan aflei van die ernstige bewerings van staatskaping wat gemaak word," het Kopane gesê.
Sy het gesê dit bewys ook Magashule is steeds in beheer van die provinsie en gebruik sy "Mafia-agtige tegnieke" om sy beweerde misdaadsindikaat te bedryf.
"As Magashule gegrief genoeg voel deur die openbarings in die boek, moedig ons hom aan om sy onskuld te bewys en van wetlike kanale gebruik te maak om sy reputasie in 'n hof in ere te herstel," het Kopane gesê.
In die lewe sal hy dit nooit dit durf waag om sy onskuld in die hof voor die verkiesing te bewys nie.
Myburgh sal nie iets publiseer as hy nie konkrete bewyse het nie. Indien Ace hof toe gaan gaan hy n vrot eier dmv n kostebevel in sy gesig kry. Watch the space.
Haai Ace. Nie in my naam. Kyk wie praat. Dis dan jou maatjies
Nie in my naam, beweer die een plunderaar oor die ander!
Laat my dink aan die geheime diens . Skryf my naam met 'n uitveer en loop agteruit dat die mense dink ek gaan werk toe. Wat 'n spul twaksalwers !